**Saj ni res, pa je! Skupina Victory se vrača s Pestjo soli**

**Robert Dragar, Boštjan Zupančič, Matija Kač, Tomo Primc in Nejc Bukovec**. Imena, ki odzvanjajo že več kot 35 let - in zdaj znova dvigujejo prah na slovenski glasbeni sceni.

**Skupina Victory** je srca osvojila s številnimi uspešnicami, kot so *Mi mamo se fajn, Le povejte ji, Hočeš me ali nočeš me* ter skoraj ponarodelo *Zeleno deželo*, zdaj pa predstavlja nekaj povsem novega: skladbo z močnim sporočilom, ki jo je oblikovalo življenje – ***Pest soli***.

Po cesti, ki jih je včasih vodila samo do Ljubljane, so končno prišli tudi na Obalo, kjer so simbolično nabrali sol. Ne gre za morsko sol, temveč za metaforo življenjskih izkušenj in modrosti, zbranih v »pest«, ki jo zdaj delijo z vami.

**Globoko sporočilo za vsakdanje odnose**

Globlja, modrejša, učena, kot so tudi sami, je skladba, s katero želijo ozaveščati o problematiki, ki se navadno skriva za štirimi stenami. *Pest soli* nosi globlje sporočilo. Je učna ura o pomembnosti potrpežljivosti, pogovora in razumevanja – vrednot, ki se v hitrem tempu sodobnega sveta vse prevečkrat izgubijo.

 *»Leta in izkušnje v življenju naredijo svoje. Ko se globlje posvetimo raziskovanju odnosov, vidimo, da so potrpljenje, pogovor in razumevanje ključni za dobre odnose,«* o skladbi spregovori **Robert Dragar**, in doda, da skladba odpira tudi vprašanja o odgovornosti pri ustvarjanju in skrbi za družino.

*»Odnosi postajajo vedno bolj zapleteni. S skladbo smo želeli opozoriti, da je treba vsak korak dobro premisliti, saj vpliva na vse vpletene.«*

**Ljubezenska zgodba, ki odpira srce**

Skoraj deset mesecev je zorela skladba *Pest soli*, preden je dobila patino, ki nosi brutalno iskren pogled na odnose in življenje.

 *»Bistvo skladbe je v sporočilu:* ***pogovarjajte se!*** *Vrzite (si)* ***Pest soli*** *v glavo, preden konflikti prerasejo v nekaj, česar ne boste mogli več popraviti. Življenje je prekratko. Radi pa bi tudi spodbudili vse k pogovoru; s prijateljem, terapevtom, naj čustva zlijejo na papir, ker se vse prevečkrat problemi skrivajo.«* **Robert Dragar**

V skladbi se bo našel vsak, nagovarja pa predvsem tiste, ki poznajo občutek ranjenosti.

 *»V osnovi gre za ljubezensko zgodbo. Za razočaranje v ljubezni in spoznanje, da je treba odpreti oči in se pogovarjati, preden pride do nerazrešljivih težav, razhoda, bolečin, ran. Je pa zanimivo, da besedilo dopušča tudi drugačno interpretacijo, ki smo jo vpletli v videospot,«* je na vizualno podobo še posebej ponosen Robert Dragar.

**Skrbno izbran datum in dva pomena zgodbe**

V pesti se navadno skriva pet prstov. Teh pet prstov simbolično zastopa pet članov skupine Victory – Buki, Boštjan, Matija, Tomo in Robert. Pest navadno ponazarja moč in odločnost. In če en prst manjka ali pa štrli ven, pest izgubi moč.

Sol je, zelo poenostavljeno povedano, kristal iz natrija in klorida, ki sta nujno potrebna za normalno presnovo v telesu. Je torej eden od ključnih elementov za življenje in zato močna prispodoba za razum, razsvetljenje. In če damo to dvoje skupaj, pest in sol, dobimo moč razuma.

Pregovor pravi, da človek, ki ni ravno bistroumen, *nima dosti soli (v glavi)*. Pa tudi, da so *pregovori sol jezika*, saj mu dajejo živost, polnost, učinkovitost. In to je tisto, kar želijo sporočiti člani skupine. **Sol v glavo in odnose.**

In videospot je tisti, ki razkrije to drugo, neljubezensko plat zgodbe.

*»Če odnosov ne obravnavamo s pazljivostjo, postajajo vedno bolj problematični in težje obvladljivi, zato smo želeli s spotom povedati, naj se odrasli, preden ustvarijo družino in naredijo korak, dobro zamislijo. In to velja za vse odnose.«* Boštjan Zupančič

Trije snemalni dnevi na treh lokacijah: na Štajerskem, v Ljubljani in na Obali. In kot se spodobi za pestre snemalne dneve, se je rodilo kar nekaj naključnih ali nenaključnih anekdot.

*»Na snemanju prizora, ko se žena Tjaša in mož Peter v kuhinji prepirata in razbijeta kozarec, je črepinja odskočila v vrata pečice, ki so se razletela na tisoče koščkov. Pravijo, da črepinje prinašajo srečo, in tega smo se oprijeli.«* **Robert Dragar**

In sreča jih je spremljala tudi pri izbiri datuma. Skladbo Pest soli so premierno predstavili **13. januarja 2025 ob 6.41** – čas, ki ga je določila astrologinja. Pa še polna luna jim je svetila …

*»Skladba je zame kot dragoceni otrok. Tako izjemen dogodek, kot je predstavitev nove skladbe in to v času, ko se je skupina prerodila, je vreden več, kot da ga samo prepustimo naključju.«*

**Nov član, nov veter, nova skupina Victory**

Z novo zasedbo, ki vključuje izjemnega **Nejca Bukovca**, je skupina Victory dobila svežo energijo.

*»Nejc je prišel, zapel, zaigral in postal naš. Njegova svežina in delovna etika sta nas popeljali na novo raven,«* navdušeno pove Boštjan, Robert pa ga dopolni, da je velikokrat tudi glas razuma, če jih odnese, ko so v zanosu.

Za njimi je že več kot 40 skupnih nastopov na porokah, zasebnih zabavah in poslovnih zaključkih leta, zanje prelomno 2025 pa jim prinaša velike načrte: vrnitev na velike odre in glasbo, ki bo ljudi ne le zabavala, temveč jih tudi navdihovala.

**Pest soli je šele začetek nove zgodbe**

Skladba je menda čakala na njih. Glasbo in aranžma je oblikoval izvršni producent **Matjaž Vlašič**, besedilo pa je mojstrsko ubesedila **Mirna Reynolds**.

*»Ko nam je Matjaž Vlašič pokazal osnutek, nam je bila melodija takoj všeč, ker pa smo dovolj modri, smo si dali dovolj časa in poiskali ustrezno besedilo. Potem smo v studiu z vokalom eksperimentirali tako dolgo, da smo našli pravo interpretacijo, ko smo besedilo lahko poslušali z veliko mero čustev, saj nosi skladba res globoko sporočilo.«* Robert Dragar

**In kaj fante čaka zdaj?**

*»Veliko. Pripravljamo zabavne, globoke, predvsem pa izvirne skladbe s še bolj izvirnimi videospoti. In zdaj gremo na sonce - čakat sonce,«* skrivnostno zaključi Boštjan Zupančič.

**Pest soli je za skupino Victory začetek novega poglavja – polnega energije, čustev in novih zgodb. Prisluhnite pesmi, prepustite se njenemu sporočilu in se spomnite, da so pogovori tisto, kar nas drži skupaj.**

**KRATKA VERZIJA**

Skupina Victory, ki nas že več kot 35 let razveseljuje z uspešnicami, se vrača z nečim globljim, drznejšim in iskrenejšim – skladbo **Pest soli**. Pesem, ki presega melodijo, odpira razmišljanja o odnosih, ljubezni in življenju samem.

Pest soli ni le zgodba o ljubezni in razočaranju, temveč tudi poziv k pogovoru in razumevanju. Je opomnik, da je življenje prekratko za zamere in tišino. *»Vrzite si pest soli v glavo pravočasno – rešite konflikte, preden postanejo nepremostljivi,«* pravi **Robert Dragar**.

Navdih za skladbo so črpali iz resničnega življenja, njena sporočilnost pa sega globlje od običajnih ljubezenskih balad. Videospot, ki je nastajal na slikovitih lokacijah v Sloveniji, brutalno iskreno osvetljuje resničnost odnosov in družinske dinamike, kar mnogi skrivajo za zaprtimi vrati.

Skupina Victory z novo energijo in svežim članom **Nejcem Bukovcem** dokazuje, da glasba lahko združuje, ozavešča in navdihuje. *»Nejc je prinesel svež veter v našo zgodbo, zdaj pa smo pripravljeni, da ljudem ponudimo glasbo, ki ne bo le zabavala, ampak tudi pustila globlji pečat,«* dodaja **Boštjan Zupančič.**

Pest soli je za **skupino Victory** začetek novega poglavja – polnega energije, čustev in novih zgodb. Prisluhnite pesmi, prepustite se njenemu sporočilu in se spomnite, da so pogovori tisto, kar nas drži skupaj.